VSRS Sklep VIII DoR 226/2022-7
Datum: 2023-01-31T01:00:00.000+01:00
ecli: ECLI:SI:VSRS:2023:VIII.DOR.226.2022.7
opravilna_stevilka_ii_stopnje: VDSS Sodba Pdp 281/2022
sodisce: Vrhovno sodišče
oddelek: Delovno-socialni oddelek
podrocje: DELOVNO PRAVO
institut: poligraf - pravno priznana škoda - denarna odškodnina zaradi kršitve osebnostne pravice

## Jedro

Revizija se dopusti glede vprašanj: - ali izvedba poligrafskega testiranja delavca pri delodajalcu, kljub vnaprejšnji pisni privolitvi delavca, pomeni protipravno ravnanje oziroma nesorazmeren poseg v osebnostne pravice delavca; - ali delavcu že zaradi psihičnega nelagodja ob izvedbi poligrafskega testiranja pripada odškodnina; in če, v kakšni višini.

## Izrek

Revizija se dopusti glede vprašanj: – ali izvedba poligrafskega testiranja delavca pri delodajalcu, kljub vnaprejšnji pisni privolitvi delavca, pomeni protipravno ravnanje oziroma nesorazmeren poseg v osebnostne pravice delavca; – ali delavcu že zaradi psihičnega nelagodja ob izvedbi poligrafskega testiranja pripada odškodnina; in če, v kakšni višini.

## Obrazložitev

1. Sodišče prve stopnje je toženki naložilo, da je dolžna prvi in drugi tožnici plačati vsaki po 2.000,00 EUR odškodnine z zakonskimi zamudnimi obrestmi od 19. 2. 2021 do plačila, višji zahtevek iz naslova odškodnine pa je zavrnilo. Zavrnilo je tudi zahtevek glede zagotovitve primernega plačila, razlike v plači in zahtevek za odpravo vseh kršitev šikaniranja (trpinčenja) nad tožnicama.

2. Sodišče druge stopnje je ugodilo pritožbi tožnic, razveljavilo zavrnilni del sodbe ter zadevo v tem obsegu vrnilo sodišču prve stopnje v novo sojenje, pritožbo toženke pa je zavrnilo in potrdilo ugodilni del sodbe sodišča prve stopnje.

3. Toženka v predlogu za dopustitev revizije izpostavlja vprašanje pravilne odmere odškodnine, glede temelja odškodninske odgovornosti pa navaja še vprašanja: – ali izvedba poligrafskega testiranja delavca pri delodajalcu, kljub vnaprejšnji informirani pisni privolitvi delavca, sama po sebi pomeni protipravno ravnanje delodajalca in nedovoljen, nedopusten, prekomeren, nesorazmeren poseg v osebnostne pravice, integriteto in osebno dostojanstvo delavca, in se poligrafskega testiranja delavca pri delodajalcu, kljub soglasju delavca, ne sme uporabljati; – ali kratkotrajno duševno stanje ''prizadetosti'' ali ''psihičnega nelagodja'' izpolnjuje pogoj obstoja pravno priznane škode v zvezi z odškodninsko odgovornostjo delodajalca zaradi posega v osebnostne pravice delavca; – ali je privolitev delavca k izvedbi poligrafskega testiranja oziroma k posegu v osebnostne pravice že zaradi splošnega razmerja pod/nadrejenosti med delodajalcem in delavcem, v vsakem primeru neveljavna.

4. Predlog je utemeljen.

5. Po prvem odstavku 367.a člena ZPP sodišče dopusti revizijo, če je od odločitve vrhovnega sodišča mogoče pričakovati odločitev o pravnem vprašanju, ki je pomembno za zagotovitev pravne varnosti, enotne uporabe prava ali za razvoj prava preko sodne prakse. Sodišče dopusti revizijo zlasti v primerih: - če gre za pravno vprašanje, glede katerega odločitev sodišča druge stopnje odstopa od sodne prakse vrhovnega sodišča, ali - če gre za pravno vprašanje, glede katerega sodne prakse vrhovnega sodišča ni, še zlasti, če sodna praksa višjih sodišč ni enotna, ali - če gre za pravno vprašanje, glede katerega sodna praksa vrhovnega sodišča ni enotna.

6. Vrhovno sodišče je v skladu s citirano določbo revizijo dopustilo glede vprašanj, kot jih je oblikovalo v izreku tega sklepa (tretji odstavek 367.c člena ZPP).

7. Odločitev je sprejelo soglasno.